Archeologické pamiatky - Turčan, Vladimír; Kollár, Daniel (Dajama Bratislava, 2009)
K najnovším prírastkom edície Kultúrne Krásy Slovenska je kniha Archeologické pamiatky. Tie patria k najstarším svedectvám života našich predkov a sú obrazom tej-ktorej historickej epochy. Slovensko je krajina bohatá na historické pamiatky nielen z obdobia nášho letopočtu, ale aj pred naším letopočtom. Na jeho území možno napočítať množstvo hradísk s pozostatkami valov a opevnení, dvorcov či obydlí, ktoré vznikli v rôznych historických obdobiach. Východoslovenská obec Nižná Myšľa je napríklad ukážkou pravekého osídlenia okolia Košíc, Havránok dokumentuje prítomnosť keltského obyvateľstva na Liptove a Kostolec na okraji Považského Inovca zasa opevnený dvorec veľkomoravského veľmoža. Dôkazom vyspelosti rímskeho obdobia sú uchované časti pevnosti pri obci Iža neďaleko Komárna, odkryté základy rímskeho vojenského tábora Gerulata v Rusovciach či Villa rustica v lokalite Veľká lúka na území bratislavskej Dúbravky. Cieľom publikácie je poskytnúť čitateľovi základnú predstavu o nej ešte skôr, ako ju navštívi. Úvodná

časť ku každej archeologickej pamiatke patrí opisom polohy a prístupových ciest k nej a pokračuje krátkou históriou, súčasnosťou a zaujímavosťami v jej bezprostrednom okolí. Nechýba ani prierez archeologickým výskumom danej lokality ilustrovaný mapkami, fotografiami súčasného stavu pamiatky ako aj archeologických nálezov. Do publikácie sme vybrali podľa nášho názoru dvadsať najzaujímavejších slovenských archeologických lokalít, z ktorých mnohé sú malými múzeami v prírode. Našou snahou bolo vybrať lokality, ktoré dýchajú históriou a bohatstvom archeologických artefaktov, ale zároveň sú aj turisticky atraktívne.
Keywords: Kultúrne krásy Slovenska; regionálna geografia; archeologické nálezy; Slovensko